秋日呈顔夷仲
作者：呂本中
朝代：宋

paragraphs: 老去身已衰，事過意愈嬾。
斯人未寂寞，吾此歸亦晚。
疏籬带落葉，秋色忽已滿。
南窗可炙背，喚婦同茗盌。
舊讀無新功，亦復費編纂。
凝塵亂朱墨，妙句折編簡。
往者荷蓧翁，實具世外眼。
不能與之游，只有興盡返。
曹南二三老，夙昔荷推挽。
平生萬卷書，未盡一日款。
微詞絕端兆，自怪識者罕。
願聞片言佳，庶用收褊短。